फिर वह दिन भी आया जब उसे एक फ़िल्म में लीड रोल मिला था। और अख़बारों में इसकी चर्चा भी प्रकाशित हुई थी जिसमें अलका को अविवाहित बताया गया था। अलका ने इस सम्बंध में फ़ोन करके उन्हें बताया था कि यह फ़िल्मी स्टंट है क्योंकि लोग हिरोइन कुंवारी ही देखना चाहते हैं। विवाहित होने की ख़बर का फ़िल्म पर बुरा असर पड़ेगा। मां-बेटी ने इन ख़बरों को उसी रूप में लिया जैसा उन्हें बताया गया था। यह बात दीगर थी कि अनन्या दूसरों के मुंह से अपनी मां के बारे में इस प्रकार की प्रकाशित गासिप्स की चर्चा सुन कर रुंवासी हो जाती। उसके पास जो ज़वाब था वही देती, किन्तु उसका मन ख़राब तो हो ही जाता था। वह चाहती थी काश उसकी मां के बारे में वह सब प्रकाशित होता.. जो वह थी। उसके पापा की चर्चा होती, उसकी चर्चा होती। उनके घर के किस्से छपते तो वह अपनी मां की उपलब्धियों को इंज्वाय करती। ग़लत-सलत ख़बरों के बूते मां की चर्चा में बना रहना उसे एकदम रास नहीं आ रहा था। हद तो तब हो गयी जब एक हिट नायक अनिल कुमार के साथ अलका के प्रेम के किस्से प्रकाशित होने लगे और कयास लगाये जाने लगे थे कि ज़ल्द ही वे शादी करने जा रहे हैं। इस विषय पर एक टीवी चैनल ने तो कुछ क्लिपिंग्स भी दिखायी थी जिसमें उनकी क़रीबी के फुटेज थे। अनन्या उस दिन खूब रोयी थी। मोहित ने उसे उसे समझाया कि यह भी फ़िल्म की मार्केटिंग का हिस्सा है। अनन्या को समझ में नहीं आ रहा था कि वह अपनी मां की उन उपलब्धियों का क्या करे जो उसके व्यक्तित्व की एक नकली छवि पेश करके हासिल हो रही थीं।